WAVE เพิ่มทุนขาย RO หุ้นละ 0.10 บ. แถม “วอร์แรนต์” สัดส่วน 3:1
WAVE เตรียมออกหุ้นเพิ่มทุนขาย RO ราคาเสนอขายหุ้นละ 0.10 บาท พร้อมแจก “วอร์แรนต์” ในอัตราส่วน 3 หุ้นเพิ่มทุนใหม่ ต่อ 1 หน่วย ราคาใช้สิทธิ 0.15 บาทต่อหุ้น
WAVE เตรียมออกหุ้นเพิ่มทุนขาย RO ราคาเสนอขายหุ้นละ 0.10 บาท พร้อมแจก “วอร์แรนต์” ในอัตราส่วน 3 หุ้นเพิ่มทุนใหม่ ต่อ 1 หน่วย ราคาใช้สิทธิ 0.15 บาทต่อหุ้น
8 ส.ค. 2565

บริษัท เวฟ เอ็นเตอร์เทนเมนท์ จำกัด (มหาชน) หรือ WAVE เปิดเผยว่า ที่ประชุมคณะกรรมการมีมติอนุมัติให้เสนอต่อที่ประชุมวิสามัญผู้ถือหุ้นครั้งที่ 1/2565 ลดทุนจดทะเบียน 235,578,510 บาท จากเดิม 707,536,887.50 บาท เป็น 471,958,377.50 บาท โดยการตัดหุ้นสามัญที่ยังไม่ได้นำออกจำหน่ายจำนวน 471,157,020 หุ้น มูลค่าหุ้นที่ตราไว้หุ้นละ 0.50 บาท จากนั้นให้เพิ่มทุนจดทะเบียน 5,934,068,140.50 บาท เป็นทุนใหม่ 6,406,026,518 บาท โดยการออกหุ้นสามัญเพิ่มทุนใหม่ไม่เกิน 11,868,136,281 หุ้น
โดยบริษัทจะจัดสรรหุ้นเพิ่มทุนเพื่อเสนอขายให้แก่ผู้ถือหุ้นเดิมตามสัดส่วนการถือหุ้น (Rights Offering) เป็นจำนวนไม่เกิน 7,852,617,010 หุ้น ให้แก่ผู้ถือหุ้นเดิมของบริษัทฯ ตามสัดส่วนการถือหุ้น (Rights Offering) ในราคาเสนอขาย 0.10 บาทต่อหุ้น อัตราส่วนการจัดสรรจะอยู่ในช่วง 1-1.25 หุ้นเดิมต่อ 10 หุ้นสามัญเพิ่มทุนใหม่ ขึ้นกับผลการใช้สิทธิแปลงสภาพใบสำคัญแสดงสิทธิฯ WAVE-W2 ในวันที่ 15 ก.ย.65
นอกจากนั้น บริษัทจะจัดสรรหุ้นเพิ่มทุนเพื่อรองรับการใช้สิทธิตามใบสำคัญแสดงสิทธิฯ WAVE-W3 และรองรับการปรับสิทธิของใบสำคัญแสดงสิทธิที่จะซื้อหุ้นสามัญของบริษัทฯ ครั้งที่ 2 (WAVE-W2) (ใบสำคัญแสดงสิทธิฯ WAVE-W2)
ทั้งนี้บริษัทจะออกและจัดสรรใบสำคัญแสดงสิทธิที่จะซื้อหุ้นสามัญของบริษัทครั้งที่ 3 (WAVE-W3) จำนวนไม่เกิน 2,617,539,003 หน่วยให้แก่ผู้ถือหุ้นเดิมที่จองซื้อและได้ชำระราคาค่าจองซื้อหุ้นสามัญเพิ่มทุน RO ในอัตราส่วน 3 หุ้นเพิ่มทุนใหม่ ต่อ 1 หน่วยใบสำคัญแสดงสิทธิ (ในกรณีที่มีเศษหุ้นจากการคำนวณให้ปัดทิ้ง) โดยไม่คิดมูลค่าเสนอขาย อัตราการใช้สิทธิตาม 1 หน่วยใบสำคัญแสดงสิทธิฯ WAVE-W3 ต่อ 1 หุ้นสามัญ และราคาใช้สิทธิซื้อหุ้นสามัญเท่ากับ 0.15 บาทต่อหุ้น
อย่างไรก็ดี ราคาใช้สิทธิซื้อหุ้นสามัญของใบสำคัญแสดงสิทธิฯ WAVE-W3 ต่ำกว่ามูลค่าหุ้นที่ตราไว้ของบริษัทฯ ซึ่งมีมูลค่าที่ตราไว้หุ้นละ 0.50 บาท เนื่องจากบริษัทมีผลประกอบการขาดทุนสะสมปรากฏตามงบการเงินเฉพาะกิจการของบริษัทฯ สิ้นสุด ณ วันที่ 31 มี.ค.65 จำนวน 869.82 ล้านบาท บริษัทจึงสามารถกำหนด ราคาใช้สิทธิซื้อหุ้นสามัญของ WAVE-W3 ในราคาที่ต่ำกว่ามูลค่าหุ้นที่ตราไว้ของบริษัทได้เมื่อได้รับอนุมัติจากที่ประชุมผู้ถือหุ้น